b'\n_START_ARTICLE_\nKavio\n_START_PARAGRAPH_\nKavio (lat. ungula) on kavioel\xc3\xa4inten varpaan k\xc3\xa4rke\xc3\xa4 tupen tavoin ymp\xc3\xa4r\xc3\xb6iv\xc3\xa4 paksusein\xc3\xa4inen sarveiskynsi. Hevosen kavio on kovaa ja kimmoisaa sarveisainetta. Kavion n\xc3\xa4kyv\xc3\xa4\xc3\xa4, tunnotonta ulkokuorta sanotaan sarveiskavioksi. Se suojelee alla olevaa martokaviota samaan tapaan kuin kenk\xc3\xa4 ihmisen jalkaa. Martokavio kasvattaa sarveisanturaa. Kavion pohja eli sarveisantura on n. 2 cm paksu. Kavion takaosan alla on kimmoisa ja kumimainen s\xc3\xa4de._NEWLINE_Raskaiden kuormien vet\xc3\xa4minen, ratsastajan paino, esteiden hypp\xc3\xa4\xc3\xa4minen ja nopea laukka rasittavat kavioita, koska kaviot joutuvat vastaanottamaan suurimmat t\xc3\xa4r\xc3\xa4hdykset hevosen liikkuessa. Kovin rasitus kohdistuu kavioon silloin, kun hevonen tukeutuu hypyst\xc3\xa4 alas yhden etujalan varaan.\n_START_SECTION_\nKavioiden vaivoja\n_START_PARAGRAPH_\nKaviokuume on vaikea kaviosairaus, joka johtuu hevosen aineenvaihduntah\xc3\xa4iri\xc3\xb6st\xc3\xa4. Kaviot ovat kuumat ja etujalat voivat olla ty\xc3\xb6nnetty kauas eteen, koska hevonen yritt\xc3\xa4\xc3\xa4 siirt\xc3\xa4\xc3\xa4 painoa mahdollisimman paljon takajaloille. Kaviokuumetta esiintyy yleens\xc3\xa4 vain etujaloissa. Sairaus johtuu yleisimmin ruokintavirheest\xc3\xa4. Joissakin tapauksissa sairaus voi aiheutua my\xc3\xb6s kovalla alustalla ratsastamisesta tai jopa kengitysvirheest\xc3\xa4. Hoito pit\xc3\xa4\xc3\xa4 aloittaa heti oireiden ilmetty\xc3\xa4._NEWLINE_S\xc3\xa4dem\xc3\xa4t\xc3\xa4 johtuu useimmiten huonosta hygieniasta, mutta my\xc3\xb6s huonosta kavionhoidosta ja s\xc3\xa4deuurrosten ahtaudesta. S\xc3\xa4de haisee pahalle, se on pehme\xc3\xa4 ja se voi muuttua tummaksi. Pitk\xc3\xa4lle edennyt s\xc3\xa4dem\xc3\xa4t\xc3\xa4 voi aiheuttaa ontumista ja se on vaikea parantaa.'